text: Flertal står bag fortsat kontrol ved den dansk-tyske grænse
  12 maj 2017 kl. 06.42
  Et flertal af danskere bakker op om fortsættelsen af den grænsekontrol, som regeringen netop har forlænget frem til 12. november i år.
  Udlændinge- og integrationsminister Inger Støjberg (V) meddelte torsdag, at grænsekontrollen fortsætter et halvt år mere - frem til 12. november i år.
  Den fortsatte grænsekontrol har befolkningens opbakning - også efter den 12. november. Det viser en ny måling, som Voxmeter har foretaget for Ritzau.
  47 procent af befolkningen siger ifølge målingen nemlig ja til, at Danmark skal trodse EU, hvis regeringen skønner grænsekontrollen nødvendig.
  43 procent svarer nej, og otte procent svarer ved ikke.
  Målingen viser da også, at et flertal i Region Syddanmark bakker op om fortsat grænsekontrol.
  Størst opbakning finder man i Region Midtjylland efterfulgt af Region Nordjylland, mens Region Hovedstaden skiller sig ud som de eneste med flertal for at afskaffe kontrollen, da  kun en tredjedel af de adspurgte går ind for fortsat kontrol..
  Den midlertidige grænsekontrol blev indført i januar 2016. Den er blevet forlænget i flere omgange - og altså senest i går frem til 12. november i år.
  Det er sidste gang, at en forlængelse af grænsekontrollen er mulig i henhold til EU-reglerne.
  